Džordžtaun (Gajan)

Džordžtaun ( [ˈʤɔːʤtaʊn]) om Gajanan pälidn da kaikiš suremb lidn. Mülüb kuti lidn Demerara-Mahaik-agjaha.

Lidn om valdkundan politikan, opendusen da tegimišton keskuz. Meriport om lidnas, eksportiruib läz kaikid tavaroid Gajanaspäi (kaikiš znamasižed lugul — sahar, boksitad).

 Istorii 
Eländpunktan aluz om pandud vl 1781 alamalaižil Demerar-jogen Borselen-sarel kuti Starbruk / Tabrok. Vspäi 1784 se kändihe Alamaiden kolonijoiden administrativižeks keskuseks. Vl 1812 britanijalaižed anastiba eländpunktad i nimitiba nügüdläižikš Georg III-kunigahan oiktastuseks. Vl 1842 elokun 24. päiväl Džordžtaun sai oficiališt lidnan (angl. city) statusad.

Vn 1966 semendkuspäi Džordžtaun om ripmatoman Gajanan pälidnaks.

 Geografijan andmused 
Lidn sijadase Pohjoižes mapoliškos, valdkundan pohjoižes, agjan lodehližes čogas, 0 m ü.m.t. keskmäižel korktusel, Atlantižen valdmeren randal. Demerar-jogi sädab estuarii lankten valdmerhe, i lidn seižub sen päivnouzmaižel randal.

Klimat om subekvatorialine neps. Kun keskmäine lämuz om +26..+28 C° vodes läbi. Paneb sadegid 2260 mm vodes, kuivamb om uhokus-keväz'kus da sügüz'kus-redukus (80-110 mm kus).

 Eläjad 
Vn 2002 Gajanan rahvahanlugemižen mödhe lidnan eläjiden lugu oli 134,497 ristitud, vn 2012 — 118,363 ristitud, vn 2022 — 125,683 ristitud. Kaik 250 tuh. ristitud elihe ezilidnoidenke (150 km²) vl 2012, se om valdkundan kaikutte koumanz' ristit.

Vl 2002 rahvahan enambuz oli afrikalaižed (53 %), mulatad (24 %) da indijalaižed (20 %). Religijan mödhe om äi hristanuskojid da induizman uskojid.

 Transport 
Avtobusad, taksid, venehed da ehtatimed oma kundaližeks transportaks lidnas da sen ümbrištos.

Kaks' lendimportad om läz lidnad. Rahvahidenkeskeine civiline Čeddi-Džegan-lendimport (GEO, angl. Cheddi Jagan) radab vspäi 1969 AÜV:oiden sodail'mbazan sijas, sijadase 41 km suvhe lidnaspäi Timehri-ezilidnas. Sišpäi tehtas reisid Keskuzamerikan maihe (Port-of-Spein, Paramaribo, Barbados, Panam-lidn), AÜV:oiden lidnoihe (Nju Jork, Majami), Torontoho. Toine om regionaline Ogle-lendimport (OGL), se sijadase kudes kilometras päivnouzmha lidnaspäi, om reisid Paramaribohosai, Port-of-Speinhasai da Barbadosha, sidä kesken punolendimil.

 Homaičendad 

 Irdkosketused 
 Džordžtaun-lidnan oficialine sait (stgeorges.org.gy). 
 Džordžtaun-lidnan tobmuden tag Gajanan valdkundaližen informacižen agentusen gina.gov.gy-saital. 


Kategorii:Gajanan lidnad
Kategorii:Eländpunktad kirjamišton mödhe
*
Kategorii:Pälidnad
Kategorii:Demerara-Mahaik